Document ID: 32014R0415

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 415/2014 ΤΗΣ ΕΠΙΤΡΟΠΉΣ
της 23ης Απριλίου 2014
για την τροποποίηση και παρέκκλιση από τον κανονισμό (ΕΚ) αριθ. 2535/2001 όσον αφορά τη διαχείριση των δασμολογικών ποσοστώσεων για τα γαλακτοκομικά προϊόντα καταγωγής Ουκρανίας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και γ),
Εκτιμώντας τα ακόλουθα:
(1)
Ο κανονισμός (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου (2) προβλέπει προτιμησιακό καθεστώς για το 2014 όσον αφορά τους δασμούς εισαγωγής ορισμένων εμπορευμάτων καταγωγής Ουκρανίας. Σύμφωνα με το άρθρο 3 του εν λόγω κανονισμού, τα γεωργικά προϊόντα που απαριθμούνται στο παράρτημα III του ίδιου κανονισμού επιτρέπεται να εισάγονται στην Ένωση εντός των ορίων των δασμολογικών ποσοστώσεων που καθορίζονται στο εν λόγω παράρτημα. Η διαχείριση των ποσοστώσεων που αναφέρονται στο παράρτημα III του κανονισμού (ΕΕ) αριθ. 374/2014 πρέπει να γίνεται από την Επιτροπή σύμφωνα με το άρθρο 184 παράγραφος 2 στοιχείο β) του κανονισμού (ΕΕ) αριθ. 1308/2013.
(2)
Το παράρτημα III του κανονισμού (ΕΕ) αριθ. 374/2014 περιλαμβάνει δασμολογικές ποσοστώσεις για το γάλα και τα γαλακτοκομικά προϊόντα. Είναι αναγκαίο να περιληφθούν οι εν λόγω ποσοστώσεις που περιλαμβάνονται στο παράρτημα I του κανονισμού (ΕΚ) αριθ. 2535/2001 (3) της Επιτροπής και να εισαχθεί στο άρθρο 19 του εν λόγω κανονισμού παραπομπή στον συναφή κανόνα για το πιστοποιητικό καταγωγής, το οποίο απαιτείται για την εισαγωγή στο πλαίσιο των εν λόγω ποσοστώσεων.
(3)
Επειδή οι ποσοστώσεις που αναφέρονται στο παράρτημα III του κανονισμού (ΕΕ) αριθ. 374/2014 είναι ανοικτές μόνο μέχρι τις 31 Οκτωβρίου 2014, η προθεσμία υποβολής αιτήσεων πιστοποιητικών εισαγωγής και η περίοδος ισχύος των πιστοποιητικών εισαγωγής θα πρέπει να προσδιορίζονται επακριβώς.
(4)
Σύμφωνα με το άρθρο 10 παράγραφος 1 του κανονισμού (ΕΚ) αριθ. 2535/2001 της Επιτροπής, οι εισαγωγείς που εγκρίθηκαν τον Μάιο του 2013 δύνανται να εισάγουν στο πλαίσιο ποσοστώσεων μόνον κατά τη διάρκεια της περιόδου από την 1η Ιουλίου 2013 έως τις 30 Ιουνίου 2014. Δεδομένου ότι οι ποσοστώσεις που ανοίχτηκαν για την Ουκρανία ισχύουν κατ' εξαίρεση για δύο διαδοχικές εξάμηνες περιόδους, οι εγκεκριμένοι εισαγωγείς μπορούν να εισάγουν μόνον έως τις 30 Ιουνίου 2014, ενώ οι συναφείς ποσοστώσεις παραμένουν ανοικτές έως τις 31 Οκτωβρίου 2014. Ενδείκνυται, συνεπώς, να δοθεί η δυνατότητα στους εν λόγω εισαγωγείς να εισάγουν βάσει των ποσοστώσεων που αναφέρονται στο παράρτημα III του κανονισμού (ΕΕ) αριθ. 374/2014 έως τις 31 Οκτωβρίου 2014.
(5)
Με τον εκτελεστικό κανονισμό (ΕΕ) αριθ. 1001/2013 της Επιτροπής (4), αντικαταστάθηκαν ορισμένοι κωδικοί ΣΟ του παραρτήματος I του κανονισμού (ΕΟΚ) αριθ. 2658/87 του Συμβουλίου (5) με νέους κωδικούς ΣΟ οι οποίοι σήμερα διαφέρουν από αυτούς που αναφέρονται στον κανονισμό (ΕΕ) αριθ. 374/2014. Συνεπώς, οι νέοι κωδικοί ΣΟ πρέπει να ενσωματωθούν στο παράρτημα I του κανονισμού (ΕΚ) αριθ. 2535/2001.
(6)
Συνεπώς, ο κανονισμός (ΕΚ) αριθ. 2535/2001 θα πρέπει να τροποποιηθεί αναλόγως.
(7)
Δεδομένου ότι οι ποσοστώσεις που αναφέρονται στο παράρτημα III του κανονισμού (ΕΕ) αριθ. 374/2014 είναι ανοικτές μόνο μέχρι τις 31 Οκτωβρίου 2014, ο παρών κανονισμός θα πρέπει να αρχίσει να ισχύει το συντομότερο δυνατόν.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2535/2001 τροποποιείται ως εξής:
α)
Στο άρθρο 5 προστίθεται το ακόλουθο στοιχείο ιβ):
«ιβ)
οι ποσοστώσεις που αναφέρονται στο παράρτημα I μέρος IΒ».
β)
Στο άρθρο 19 παράγραφος 1, προστίθεται το ακόλουθο στοιχείο ι):
«ι)
Άρθρο 2 στοιχείο α) του κανονισμού 374/2014 του Ευρωπαϊκού Κοινοβουλίου και του Συμβουλίου (6).
(6) Κανονισμός (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας (ΕΕ L 118 της 22.4.2014, σ. 1).»." 						
γ)
Στο παράρτημα I, προστίθεται ένα νέο μέρος IΒ, το κείμενο του οποίου παρατίθεται στο παράρτημα του παρόντος κανονισμού.
Άρθρο 2
Οι αιτήσεις πιστοποιητικών για τις ποσοστώσεις που αναφέρονται στο μέρος IΒ του παραρτήματος I του κανονισμού (ΕΚ) αριθ. 2535/2001, το οποίο προστίθεται με το άρθρο 1 στοιχείο γ) του παρόντος κανονισμού, υποβάλλονται το αργότερο στις 13.00, ώρα Βρυξελλών, τη 10η ημερολογιακή ημέρα που έπεται της ημερομηνίας έναρξης ισχύος του παρόντος κανονισμού.
Τα πιστοποιητικά εξαγωγής ισχύουν από την ημερομηνία έκδοσής τους έως τις 31 Οκτωβρίου 2014.
Άρθρο 3
Κατά παρέκκλιση από το άρθρο 10 παράγραφος 1 δεύτερο εδάφιο του κανονισμού (ΕΚ) αριθ. 2535/2001, οι εισαγωγείς που εγκρίθηκαν το 2013 και το 2014 επιτρέπεται να εισάγουν στο πλαίσιο των ποσοστώσεων που αναφέρονται στο μέρος IΒ του παραρτήματος I του κανονισμού (ΕΚ) αριθ. 2535/2001, το οποίο προστίθεται με το άρθρο 1 στοιχείο γ) του παρόντος κανονισμού, έως τις 31 Οκτωβρίου 2014.
Άρθρο 4
Ο παρών κανονισμός αρχίζει να ισχύει την ημέρα που έπεται της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Απριλίου 2014.

Labels: 3
17
18